OBH 6059/1997.
az állampolgári jogok országgyűlési biztosa általános helyettesének
jelentése
Előadó: dr. Garamvári Miklós

A vizsgálat megindítása

A Panaszos azért fordult az állampolgári jogok országgyűlési biztosához, mert sérelmezte a személyi jövedelemadó meghatározott részének az adózó rendelkezése szerinti közcélú felhasználásáról szóló, 1996. évi CXXVI. törvény rendelkezései végrehajtásának módját.

Az ügyben a vizsgálatot 1997. szeptember 22-én megindítottam.

Az ügy jogszabályi háttere

A személyi jövedelemadó meghatározott részének az adózó rendelkezése szerinti közcélú felhasználásáról szóló, 1996. évi CXXVI. törvény 5. §-ának (1) bekezdése szerint a magánszemély a rendelkező nyilatkozatot általa lezárt, a nevével, lakcímével és az adóazonosító jelével ellátott postai szabvány méretű borítékban, azzal azonos méretű lapon tehet, amelyet vagy az adóbevallási csomagjában helyez el, vagy – az adóbevallást helyettesítő munkáltatói elszámolás esetén – legkésőbb az adóévet követő március 25-éig közvetlenül a munkáltatójának ad át. A borítékba helyezett rendelkező nyilatkozat csak a kedvezményezett adószámát tartalmazza, továbbá feltüntethető a kedvezményezett elnevezése is.

Az adóbevallást helyettesítő munkáltatói elszámolás során a személyi jövedelemadó meghatározott részének az adózó rendelkezése szerinti közcélú felhasználásáról tett rendelkező nyilatkozatokkal összefüggő nyomtatványról szóló,  6/1997. (II. 21.) PM rendelet 1. §-a szerint a személyi jövedelemadó bevallást helyettesítő munkáltatói elszámolás alkalmával a munkáltató a részére átadott rendelkező nyilatkozatokról két példányban kísérőjegyzéket készít, amelynek adattartalmára az adózás rendjéről szóló 1990. évi XCI. törvény 96. §-ában adott felhatalmazás alapján az Adó- és Pénzügyi Ellenőrzési Hivatal tájékoztatót tesz közzé.

A jogalkotásról szóló, 1987. évi XI. törvény alapján a tájékoztató az állami irányítás egyéb jogi eszközei körébe sorolható. A törvény 55. §-ának (3) bekezdése szerint a tájékoztató olyan tényt és adatot közöl, amelyet a jogszabály végrehajtásáért felelős szervnek a feladata teljesítéséhez ismernie kell.

A hivatkozott PM rendelet felhatalmazása alapján kiadott 8001/1997. (AEÉ 4/1997.) APEH tájékoztató az 1996. évi személyi jövedelemadó bevallásával kapcsolatos egyes munkáltatói feladatokról és adatszolgáltatásról szólva rögzíti, hogy a két példányban készített kísérőjegyzéknek tartalmaznia kell a rendelkező nyilatkozatot tevő magánszemély nevét, adóazonosító jelét (1997. évben a személyi számát), továbbá a kísérőjegyzéken az említett magánszemély aláírásával hitelesíti a boríték átadásának tényét.

A kísérőjegyzéken fel kell tüntetni a munkáltató nevét, adószámát. Több oldalas kísérőjegyzék esetén az oldalakat perjeles bontásban számmal kell ellátni, megismételve a munkáltató azonosító adatait is. A tételeket a borítékkal azonos sorszámmal kell ellátni, a kísérőjegyzék végén az összesen darabszámot és a munkáltató hitelesítését is szerepeltetni kell.

A rendelkező nyilatkozatot tartalmazó boríték sértetlen állapotát előíró említett számú törvényi rendelkezés betartása céljából szükséges, hogy a rendelkező nyilatkozatot tevő magánszemély a boríték ragasztási felületét aláírásával lássa el.

A vizsgálat megállapításai és az érintett alkotmányos jog

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A lefolytatott vizsgálat alapján megállapítottam, hogy a 8001/1997. APEH  tájékoztatóval történő szabályozás jelenlegi szintjén, formai - jogforrási - alapon alkotmánysértő, ellentétes a jogalkotásról szóló, 1987. évi XI. törvény előírásaival mert olyan rendelkezéseket tartalmaz, amelyek nem kizárólag a jogszabály végrehajtásáért felelős szervet érintik, hanem egyéb, munkáltatói és állampolgári feladatokat állapítanak meg. 

A jelenlegi szabályozás a fentieken túl sérti az Alkotmány 2. § (1) bekezdésében deklarált jogállamiságból fakadó jogbiztonság elvét is.

Az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 25. §-a alapján ajánlással élek:

Az állampolgári jogok országgyűlési biztosáról szóló, 1993. évi LIX. törvény  Felkérem a pénzügyminisztert, hogy a  8001/1997. APEH  tájékoztatóban rendezett, a személyi jövedelemadó bevallásával kapcsolatos egyes munkáltatói feladatokat és adatszolgáltatásokat az állami irányítás egyéb jogi eszközei körébe tartozó és mint ilyen jogszabálynak nem minősülő tájékoztató helyett, rendeleti úton szabályozza.

Kérem továbbá, hogy ajánlásommal kapcsolatos álláspontjáról, illetve intézkedéseiről az Obtv. 25. § -ában meghatározott 60 napos határidőn belül tájékoztatni szíveskedjen.

Budapest, 1997.

								
										Dr. Polt Péter